

**OSJEČKO-BARANJSKA ŽUPANIJA**

**JAVNI POZIV**

**za predlaganje programa/projekata za Program javnih potreba u kulturi**

**Osječko-baranjske županije za 2023. godinu**

**UPUTE ZA PRIJAVITELJE**

**Datum objave: 31. listopada 2022.**

**Rok za dostavu prijava: 30. studenoga 2022.**

1. **OPĆI UVJETI JAVNOG POZIVA**

Temeljem članka 20. Statuta osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20. i 2/21.) Županija podupire udruživanje građana i djelovanje njihovih udruga te akcije i manifestacije koje pridonose napretku pojedinih djelatnosti i promiču interes i ugled Županije i Republike Hrvatske u zemlji i inozemstvu.

Javne potrebe u kulturi određene su Zakonom o kulturnim vijećima i financiranju javnih potreba u kulturi („Narodne novine“ broj 83/22.). Za svaku proračunsku godinu Osječko-baranjska županija donosi Program javnih potreba u kulturi te njime usklađuje interese i poduzima aktivnosti radi ravnomjernog razvitka kulture po općinama i gradovima na području Županije te utvrđuje odnose u financiranju zajedničkih aktivnosti na području Županije. Za provođenje Programa javnih potreba sredstva se osiguravaju iz Proračuna Županije.

Javne potrebe u kulturi, za koje se sredstva osiguravaju u proračunu Županije jesu kulturne djelatnosti, programi i projekti te aktivnosti unapređivanja, očuvanja, zaštite te poticanja i promicanja profesionalnog kulturnog i umjetničkog stvaralaštva, kulturnog amaterizma i alternativnog stvaralaštva, posebice stvaralaštva mladih te promicanja potreba u kulturi i umjetnosti nacionalnih manjina s područja Osječko-baranjske županije u zemlji i inozemstvu (nastavno: programi) koji obuhvaćaju osobito:

1. djelatnost zaštite, očuvanja i održivog upravljanja kulturnom baštinom,
2. knjižničnu djelatnost i nakladničku i knjižarsku djelatnost,
3. muzejsku i arhivsku djelatnost,
4. glazbenu i glazbeno-scensku umjetnost,
5. dramsku i plesnu umjetnost,
6. vizualnu umjetnost i audiovizualnu djelatnost,
7. interdisciplinarnu i novu umjetničku praksu i
8. međunarodnu kulturnu suradnju i mobilnost.
9. **OSIGURANJE SREDSTAVA**

Programi, projekti i aktivnosti pravnih i fizičkih osoba u području kulture financiraju se sredstvima Županijskog proračuna pod uvjetima i kriterijima navedenim u tekstu Javnog poziva za predlaganje programa za Program javnih potreba u kulturi Osječko-baranjske županije za 2023. godinu (u daljnjem tekstu: Javni poziv) do visine sredstava utvrđenih Proračunom Županije.

1. **PRIHVATLJIVOST PRIJAVITELJA PROGRAMA/PROJEKTA**

**Uvjeti vezani uz prijavitelje**

Pravo predlaganja programa/projekta odnosno prijave za dodjelu financijskih sredstava imaju samostalni umjetnici, umjetničke organizacije, ustanove u kulturi, udruge, pravne i fizičke osobe koje provode programe i projekte u području kulture, odnosno koje su u odgovarajućem registru registrirane za djelatnost kulture i umjetnosti (udruge) odnosno koje su registrirane za kulturne djelatnosti koju prijavljuju (druge pravne osobe).

Svaki predlagatelj može podnijeti najviše dva prijedloga programa/projekta. Prijava se podnosi na propisanim obrascima opisa programa/projekta (Ku1) i proračuna programa/projekta (Ku2) sa svom popratnom dokumentacijom, elektroničkim putem ili u papirnatom obliku u zatvorenoj omotnici.

**Prihvatljivi prijavitelji**

Pravo prijave ima pravna osoba koja ispunjava sljedeće uvjete:

* da je registrirana kao pravna osoba u odgovarajućem službenom registru odnosno kao ustrojstveni oblik pravne osobe (ogranak, podružnica i slični ustrojstveni oblik udruge ili druge organizacije) sa svojstvom pravne osobe,
* da joj je sjedište na području Županije,
* da svoj rad temelji na potrebama zajednice prema načelima djelovanja za opće dobro,
* da uredno ispunjava obveze plaćanja poreza i doprinosa te druga davanja prema Državnom i Županijskom proračunu i
* da uredno ispunjava obveze iz svih prethodno odobrenih sredstava te je podnijela izvješće o izvršenju programa/projekta sufinanciranog sredstvima Županijskog proračuna u prethodnom razdoblju.

Pravo prijave ima fizička osoba koja ima prebivalište odnosno boravište na području Osječko-baranjske Županije.

**Neprihvatljivi prijavitelji**

* ogranci, podružnice i slični ustrojbeni oblici udruge ili druge organizacije koji nemaju status pravne osobe.
1. **PRIHVATLJIVI I NEPRIHVATLJIVI TROŠKOVI**

Prihvatljivi troškovi podrazumijevaju troškove koji su neposredno povezani uz provedbu pojedinih aktivnosti predloženog programa/projekta, a koji ispunjavaju sljedeće kriterije:

* moraju biti navedeni u ukupnom predviđenom proračunu programa/projekta,
* nužni su za provođenje programa/projekta,
* trebaju biti umjereni, opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitosti.

**Prihvatljivi izravni troškovi**

Prihvatljivim se smatraju sljedeći izravni troškovi:

* troškovi zaposlenika i dugih osoba angažiranih na programu/projektu,
* putni troškovi i troškovi dnevnica, troškovi smještaja za zaposlenike i druge osobe koje sudjeluju u programu/projektu,
* troškovi nabavke opreme i materijala nužnih za provedbu programa/projekta,
* administrativni troškovi,
* ostali troškovi (kampanje, edukacije za ključne korisnike, troškovi najma dvorane ili opreme, troškovi praćenja i vrednovanja provedbe programa/projekta, troškovi organizacije i održavanja okruglog stola, drugi troškovi neophodni i neposredno vezani i nužni za provedbu projektnih aktivnosti i sl.).

**Prihvatljivi neizravni troškovi**

Prihvatljivi neizravni troškovi su troškovi koji su neizravno povezani s provedbom projekta, a koji se priznaju do 30% doznačenih sredstava Osječko-baranjske županije:

* troškovi obavljanja osnovne djelatnosti (npr. režije, najam prostora, knjigovodstveni servis i sl.).

**Neprihvatljivi troškovi**

 Neprihvatljivi se smatraju sljedeći troškovi:

* dugovi i stavke za pokrivanje gubitaka ili dugova,
* dospjele kamate,
* stavke koje se već financiraju iz drugih izvora,
* kupovina nekretnina,
* kapitalna ulaganja ili tekuće i investicijsko održavanje,
* donacije u dobrotvorne svrhe,
* gubici na tečajnim razlikama,
* kazne, financijske globe i troškovi sudskih sporova,
* zajmovi trećim stranama,
* drugi troškovi koji nisu u neposrednoj povezanosti sa sadržajem i ciljevima programa/projekta.
1. **PRIJAVA I DOKUMENTACIJA KOJU PODNOSITELJ MORA PRILOŽITI**

**TE NAČIN PRIJAVE**

 **Prijava na Javni poziv podnosi se na propisanim obrascima koji su sastavni dio ovog Poziva sa svom popratnom dokumentacijom elektroničkim putem i/ili u papirnatom obliku u zatvorenoj omotnici.**

 Prijava mora sadržavati:

**Pravne osobe** prijavi obvezno prilažu dokaze o ispunjavanju uvjeta i to:

1. popunjeni obrazac Ku1, elektronički popunjen, (obrazac objavljen na mrežnoj stranici Županije),
2. popunjeni obrazac Ku2, elektronički popunjen, (obrazac objavljen na mrežnoj stranici Županije),
3. dokaz o registraciji pravne osobe odnosno njezinog ustrojstvenog oblika (ogranak, podružnica i slični ustrojstveni oblik udruge ili druge organizacije) sa svojstvom pravne osobe (isprintani izvadci s internetskih stranica odgovarajućih službenih registara – sudski registar, registar udruga i sl.),
4. uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa i drugih davanja prema Državnom proračunu,
5. opisno godišnje izvješće o radu (u word-u) i propisani financijski izvještaj za prethodnu godinu (propisani financijski izvještaj predan FINA-i za 2021. godinu) i
6. uvjerenje nadležnog suda da se ne vodi kazneni postupak protiv osobe ovlaštene za zastupanje pravne osobe (potrebno dostaviti najkasnije prije potpisivanja ugovora o financiranju programa/projekta).

**Fizička osoba** prijavi obvezno prilaže:

1. popunjeni obrazac Ku1, elektronički popunjen, (obrazac objavljen na mrežnoj stranici Županije),
2. popunjeni obrazac Ku2, elektronički popunjen (obrazac objavljen na mrežnoj stranici Županije),
3. dokaz o prebivalištu ili boravištu (preslika osobne iskaznice) i
4. uvjerenje nadležnog suda da se ne vodi kazneni postupak protiv fizičke osobe (potrebno dostaviti najkasnije prije potpisivanja ugovora o financiranju programa/projekta).

**Obrasci se popunjavaju na računalu te moraju biti potpisani i ovjereni pečatom (ukoliko je primjenjivo). Molimo prijavitelje da popunjavaju obrasce koji su objavljeni na mrežnim stranicama uz javni poziv jer je do došlo do manjih izmjena u sadržaju istih.**

**Prijave koje ne ispunjavaju tražene uvjete, koje nisu dostavljene na propisani način, u navedenom roku, koje nisu dostavljene na odgovarajućim obrascima i ispunjene na računalu, u kojima nedostaje neki od traženih priloga neće se razmatrati niti uvrstiti.**

1. **ROK ZA PODNOŠENJE PRIJAVE, ADRESA I NAČIN DOSTAVE**

Rok za dostavu prijedloga je 30 dana od dana objave ovoga Javnog poziva, odnosno **od 31. listopada do 30. studenoga 2022. godine.**

Prijedlozi programa/projekta pripremljeni u skladu s ovim Javnim pozivom dostavljaju se na propisanim obrascima opisa programa/projekta i proračuna programa/projekta sa svom popratnom dokumentacijom, elektroničkim putem ili u papirnatom obliku u zatvorenoj omotnici.

**Poštom ili osobno** **u zatvorenoj omotnici, na adresu:**

**"Za Program javnih potreba u kulturi za 2023. godinu"**

**Osječko-baranjska županija**

**Pisarnica**

**Županijska 4**

**31000 Osijek**

 Prijedlozi programa/projekta koji se predaju **elektroničkim putem dostavljaju se na e-mail adresu** **kultura@obz.hr** sa svom propisanom dokumentacijom i obrascima.

 Svi obrasci mogu se preuzeti na službenim stranicama Osječko-baranjske županije [www.obz.hr](http://www.obz.hr)

 Sva pitanja vezana uz Javni poziv mogu se postaviti elektroničkim putem, slanjem upita na adresu: kultura@obz.hr

1. **PROCJENA PRIJAVA I DONOŠENJE ODLUKE O ODOBRAVANJU FINANCIJSKIH SREDSTAVA**

Sve prijave dostavljaju se na način utvrđen Javnim pozivom. Stručne i administrativno-tehničke poslove obrade podnesenih prijedloga programa obavlja županijsko upravno tijelo nadležno za djelatnost kulture.

Sve pristigle i zaprimljene prijave proći će kroz sljedeću proceduru:

* pregled prijava i provjera formalnih uvjeta u odnosu na propisane uvjete Javnog poziva,
* Kulturno vijeće procjenjuje prijave koje su zadovoljile propisane uvjete Javnog poziva,
* donošenje odluke o raspodjeli financijskih sredstava za 2023. godinu,
* ugovaranje i isplata financijskih sredstava.

Postupak stručnog vrednovanja programa/projekta koji udovoljavaju formalnim uvjetima Javnog poziva provodi se sukladno Zakonu o kulturnim vijećima i financiranju javnih potreba u kulturi („Narodne novine“ broj 83/22.)..

**Kriteriji vrednovanja programa**

U postupku vrednovanja programa predloženih za uvrštavanje u Program javnih potreba odnosno za čije financiranje su zatražena sredstva, ocjenjuje se kvaliteta i značenje prijavljenog programa, njihova realnost te institucionalna osposobljenost prijavitelja za njihovu provedbu, a osobito:

* potencijal predloženog programa (stupanj doprinosa programa ostvarivanju vizije i strateških ciljeva razvoja Županije utvrđenih Županijskom razvojnom strategijom),
* značaj programa za očuvanje, unaprjeđenje i promoviranje kulture i kulturne baštine odnosno kulturnog identiteta Županije,
* kvaliteta sadržaja, izvornost, kreativnost i inovativnost ponuđenog programa te stupanj utjecaja na razvoj i afirmaciju umjetničkog i kulturnog stvaralaštva,
* posebne značajke programa (odgojna usmjerenost djeci i mladima, sudjelovanje osoba s invaliditetom, uključivanje socijalno marginaliziranih skupina i sl.),
* kvaliteta prijedloga programa (jasnoća, cjelovitost, ekonomičnost i provedivost programa),
* kvaliteta proračuna (iskazana financijska potpora iz drugih izvora te realan plan osiguranja sredstava za provedbu programa),
* stupanj suradnje s drugim sudionicima programa osobito u razvoju regionalne i međunarodne suradnje,
* broj sudionika obuhvaćenih provedbom programa,
* kapacitet i reference prijavitelja (razina stručnih i organizacijskih sposobnosti za provedbu i upravljanje planiranim programom, kvaliteta dosadašnjeg rada, uspjesi i iskustvo u provođenju programa).

Odluka o raspodjeli financijskih sredstava za 2023. godinu bit će objavljena na mrežnim stranicama Županije najkasnije u roku od 90 dana od dana donošenja Proračuna Županije.

Podnositelj prijave čiji je program/projekt prihvaćen za financiranje obavještava se o rezultatima dodjele financijskih sredstava javnom objavom na mrežnim stranicama Županije [www.obz.hr](http://www.obz.hr)

Prijavitelji programa neće se u pisanom obliku obavještavati o neprihvaćanju prijavljenog programa.

Podnositelj prijave može uložiti prigovor na donesenu odluku sukladno članku 28. Zakona o kulturnim vijećima i financiranju javnih potreba u kulturi što znači u roku od osam dana od dana dostave Plana. Plan se dostavlja javnom objavom na mrežnim stranicama Županije [www.obz.hr](http://www.obz.hr) .

Županija je dužna odgovoriti na prigovor u roku od 30 dana od dana podnošenja prigovora.

S korisnikom financijskih sredstava zaključuje se ugovor kojim se uređuju međusobna prava i obveze Korisnika i Županije.

Korisnik financijskih sredstava će prilikom potpisivanja ugovora dati i izjavu o nepostojanju dvostrukog financiranja.

Odobrena sredstva korisnik može koristiti za provedbu aktivnosti predviđenih u odobrenom programu/projektu. Ukoliko se utvrdi nenamjensko korištenje sredstava, korisnik financijskih sredstava u obvezi je nenamjenski utrošena sredstva vratiti u Proračun Županije. Korisnik financijskih sredstava je dužan odobrena sredstva vratiti u Županijski proračun i u slučaju odustajanja od programa za koje su sredstva odobrena.

1. **Financijska sredstva**

U Županijskom proračunu su za javne potrebe u kulturi koje se financiraju temeljem ovog Javnog poziva planirana sredstva u visini od 221.000,00 €.

Najmanji iznos financijskih sredstava koji se može odobriti korisniku je 133 eura, a najveći iznos je 26.545 eura.

1. **IZVJEŠTAVANJE O PROVEDBI ODOBRENE AKTIVNOSTI**

Korisnici sredstava obvezni su izvijestiti o korištenju odobrenih sredstava podnošenjem opisnog i financijskog izvješća prema propisanim obrascima. Obrasci su Ku3, obrazac opisnog izvještaja i obrazac Ku4, obrazac financijskog izvještaja (obrasci moraju biti popunjeni elektronički).

Izvješćima se prilažu prateći dokumenti i odgovarajući prilozi proistekli iz aktivnosti financiranog projekta ili programa u skladu sa sklopljenim Ugovorom. Potrebno je dostaviti preslike računa kojima se pravdaju sredstva dobivena od Osječko-baranjske županije te izvod iz banke iz kojeg je vidljivo da je transakcija provedena ili blagajnički izvještaj. Odobrena financijska sredstva korisnik može koristiti isključivo za provedbu aktivnosti predviđenih u odobrenom programu ili projektu. Iznimno, uz posebno obrazloženje i iz opravdanih razloga, korisnik može odobrena sredstva koristiti i za druge aktivnosti u okviru odobrenog programa/ projekta.

1. **OBVEZA POSTUPANJA SUKLADNO UPUTAMA I TEKSTU JAVNOG POZIVA**

 Prijavitelji su obvezni postupati sukladno tekstu Javnog poziva i ovim Uputama. Prijavitelji su dužni elektronički ispuniti sve obrasce, potpuno, točno i čitko i uz prijavu dostaviti svu potrebnu dokumentaciju.

 Javni poziv, upute za prijavitelje i svi obrasci dostupni su na mrežnim stranicama Osječko-baranjske županije [www.obz.hr](http://www.obz.hr).

 **Prijave izrađene suprotno ovim Uputama smatrat će se neprihvatljivim i kao takve odbiti.**